Príloha č. 4
Hodnotenie podporných činností

1	POFIS

Poštová filatelistická služba (POFIS) zabezpečuje výrobu poštových známok a celín pre poštové a filatelistické účely a distribúciu tohoto tovaru pre filatelistov na domácom         a zahraničnom trhu. Účasťou na zahraničných výstavách sa podieľa na propagácii slovenskej známkovej tvorby a Slovenskej pošty, š. p. Svojou činnosťou podporuje rozvoj filatelie        na Slovensku a aktivity zamerané na získavanie záujmu detí a mládeže.

1.1 Výroba poštových známok a celín

        Slovenská pošta v zmysle pripravovaného zákona o poštových službách bude mať právo, ako poskytovateľ univerzálnej poštovej služby používať slovenské poštové známky, čo je aj v súlade so Svetovým poštovým dohovorom. Odštepný závod  Technická ústredňa pôšt, ktorého vnútornou organizačnou jednotkou je POFIS, zabezpečuje výrobu poštových známok a celín na základe schváleného emisného plánu MDPT SR. Zabezpečenie výroby poštových cenín si vyžaduje úzku spoluprácu v rámci realizačnej komisie MDPT (spolupráca s autormi výtvarných návrhov), Odboru pošty MDPT SR, tlačiarne poštových cenín, Slovenskej pošty, š. p., resp. Ústredia SP, š. p., a  Odštepného závodu Technickej ústredne pôšt Bratislava, ktorého súčasťou je aj POFIS.
        
       Jednotlivé kroky výroby poštových cenín – zabezpečenie výtvarných návrhov                  a podkladov pre tlač, objednávka poštových cenín, odvoz cenín z tlačiarne, distribúcia známok, prevzatie podkladov pre tlač a ich odovzdanie do Poštového múzea pre archiváciu – je centralizované v rámci prevádzky POFIS a takúto činnosť nie je v súčasnosti schopný zabezpečiť žiadny iný útvar SP, š.p.
        
      Z uvedeného vyplýva, že POFIS vykonáva špecifickú službu v rámci Slovenskej pošty, š.p. a je jej nevyhnutnou súčasťou.

1.2 Obchodná činnosť POFIS-u

       OZ Technická ústredňa pôšt – prevádzka  POFIS realizuje obchodnú spoluprácu s odberateľmi filatelistického tovaru na úrovni veľkoodberatelia, obchodníci a príležitostní domáci a zahraniční odberatelia.
        
       Predaj známok sa uskutočňuje za ceny zodpovedajúce ich nominálnej hodnote, s výnimkou známok pečiatkovaných, ktorých cena sa rovná 50% ich nominálnej hodnoty. 
        
       Na poštové známky, obálky prvého dňa, celinové obálky, poštové lístky s prítlačou, známkové zošitky a analogické pohľadnice je obchodníkom na základe celoročnej záväznej objednávky poskytovaná zľava 8% pri osobnom odbere a 6% pri odbere na dobierku.
         
       Obchodná politika umožňuje POFIS-u využiť zisk zodpovedajúci rozdielu obstarávacej     a nominálnej hodnoty cenín a celín na:
-	aktívnu propagáciu slovenskej známkovej tvorby formou publikačnej a propagačnej činnosti, 
-	účasť na zahraničných filatelistických podujatiach, 
-	podporovanie aktivít zameraných na rozvoj mládežníckej filatelie, 
-	výrobu ostatných filatelistických produktov, 
-	výrobu nových zaujímavých materiálov podporujúcich zbieranie známok – plagáty, letáky, informačné brožúry o emisnom pláne a známkovej tvorbe, propagačné obaly, vrecká, a pod.
        
       Obchodná zľava, ktorá je poskytovaná z predajnej ceny cenín a celín, nedovoľuje dosiahnuť pri započítaní všetkých nákladov spojených s prevádzkou (podnikaním) také ziskové obchodné rozpätie, z ktorého by bolo možné spomínané činnosti a aktivity zabezpečovať.

       Ak by sa činnosť POFIS-u odčlenila od SP, š. p., stratila by výhodu rozdielu obstarávacej     a nominálnej hodnoty cenín a celín. V rámci poskytovanej obchodnej zľavy by nebola ekonomicky sebestačná. Slovenská pošta by musela navyše zriaďovať iné útvary                   na zabezpečenie výroby cenín a celín. Pri aktivitách na medzinárodných podujatiach,            na ktorých sa podieľajú poštové správy, domácich výstavách, inauguráciách a ostatných významných celospoločenských príležitostiach, by túto náročnú agendu museli zaisťovať ďalšie útvary SP, š.p. S veľkou pravdepodobnosťou  sa dá očakávať, že pri takejto šírke problematiky, by bolo opätovne nevyhnutné zriadiť „NOVÝ  POFIS“, ktorý by túto činnosť komplexne zabezpečoval.
    
       Z týchto vyššie uvedených aspektov odčlenenie POFIS-u sa javí ako nevýhodné                a transformácia takouto formou ako neúčelná. 

2     PONS

Poštová obchodná novinová spoločnosť  (PONS) vznikla za účelom zachovania vplyvu štátu  v oblasti distribúcie tlače a ako odozva na nepriaznivý vývoj ostatných rokov v oblasti garancie ústavného práva občanov na informácie. Posilnenie vplyvu štátu vytvorením samostatného subjektu s trvalým zachovaním majoritnej účasti štátu prostredníctvom Slovenskej pošty, š. p., v tejto spoločnosti bolo hlavným dôvodom zakladateľa odporučiť Slovenskej pošte aby odkúpila od správcu konkurznej podstaty majetok bývalej Prvej novinovej spoločnosti a.s., v konkurze a s čiastočným využitím technologickej                a personálnej základne tejto organizácie, vytvoriť novú modernú spoločnosť  po stránke technologickej, organizačnej a finančnej.

	Hlavnou činnosťou novozaloženej spoločnosti je distribúcia a predaj tuzemskej           a zahraničnej periodickej a neperiodickej tlače, vrátane organizovania a zabezpečenia vývozu tlače do zahraničia. PONS bude poskytovať služby v nasledovných oblastiach: 
-	predplácanie periodickej tlače,
-	predaj tlače na poštách,
-	distribúcia a stánkový predaj,
-	expedičné práce,
-	mailingové služby,
-	marketingové služby.

PONS bude zabezpečovať pre Slovenskú poštu, š. p., predaj tlače na poštách s plným využitím materálno-technických a ľudských zdrojov v spolupráci so zdrojmi SP, š. p. Ide                 o nasledujúce činnosti:
-	predajná marketingová podpora predajných miest,
-	evidencia a správa predajných miest a ich odberov,
-	príjem a spracovanie objednávok,
-	ditribúcia tlače a zber remitendy.

Distribúcia je založená na využívaní siete Slovenskej pošty, š. p., a to na základe distribučného reťazca :

 Centrálna expedícia PONS – Stredisko poštovej prevádzky (SPP) – lokálne pošty – odberné miesta.

	Slovenská pošta, š. p., odkúpila so súhlasom zakladateľa  majetok Poštovej novinovej spoločnosti a. s., v konkurze za 127 877 000 Sk ( z toho investičný majetok 102 988 791 Sk) okrem podnikateľského úmyslu aj z dôvodu  zvýšenia vplyvu štátu v oblasti distribúcie tlače. Založenie a prevádzka novej PONS si vyžiada následné investície a týmto je ovplyvnený aj očakávaný hospodársky výsledok v roku 2001. 
	Pre SP, š. p. je nutné distribúciu tlače vykonávať najmä s ohľadom na DPH. PONS je 100% dcérska spoločnosť. V minulosti sa už raz uvedená činnosť odčlenila s veľmi negatívnym celospoločenským dopadom. V prospech neodčlenenia uvedenej činnosti hovoria aj skúsenosti európskych poštových operátorov, ktorí sú akcionármi mnohých dcérskych spoločností.
S poukázaním na uvedené skutočnosti neodporúčame oddelenie PONS v počiatočných rokoch jej činnosti, lebo rozbeh ekonomickej sebestačnosti novej spoločnosti je viazaný   na priame využitie siete Slovenskej pošty.  Po doriešení všetkých prevádzkovo-ekonomických vzťahov  a upevnenia postavenia PONS-u na trhu, bude možné  účelnosť odčlenenia prehodnotiť. 

3      Kapitálová účasť v  Poštovej banke

	 Slovenská pošta , š. p., v súčasnej dobe vlastní 12% akcií Poštovej banky, a. s. Všetky služby poskytované Poštovej banke, a. s., či už formou poskytnutia miesta a pracovných kapacít sú vykonávané na zmluvnom obchodnom princípe vzájomnej výhodnosti. Kapitálová účasť  a nakladanie s akciami vykonáva Slovenská pošta, š. p., na základe spoločného postupu so Slovenskou konsolidačnou, a. s., ktorý koordinuje Ministerstvo financií SR. Akékoľvek zmeny tohto vzťahu v dôsledku transformácie SP, š. p., nie sú považované za účelné. Odčlenenie činností z prevádzkových služieb, by znamenalo stratu klientely a ochudobnenie v súčasnosti už značne rozšírených bankových služieb na jednotlivých poštách.

4      Vzdelávacie a rekreačné zariadenia					

4.1   Účelové stredisko - Vzdelávacie stredisko pošty, Belušské Slatiny

  Účelové stredisko - Vzdelávacie stredisko pošty (ďalej len „ÚS VSP“) je určené na zabezpečenie realizácie obsahu koncepcie vzdelávania v Slovenskej pošte, š. p., - od vrcholového manažmentu až po radových pracovníkov na jednotlivých poštách. Okrem cyklického vzdelávania sa v ÚS VSP realizujú porady, semináre, pracovné stretnutia a iné aktivity súvisiace s poslaním Slovenskej pošty.
V rámci voľných kapacít je zariadenie využívané komerčne pre rôzne druhy pobytov:
-	organizované rekreácie,
-	rodinné pobyty,
-	športové sústredenia,
-	vzdelávacie programy zákazníkov.

  Zariadenie v súčasnosti prechádza rekonštrukciou. Jeho ubytovacia kapacita je 80 osôb,     po ukončení rekonštrukcie bude 100 osôb. Kapacita stravovacích priestorov je cca 130 osôb.

Využitie kapacity ÚS VSP v roku 2000 v prepočte na počet pracovných a kalendárnych dní v percentách:

Využitie ÚS VSP v % | Kalendárne dni | Pracovné dni
| Strava | Ubytovanie | Strava | Ubytovanie
Vnútropodn. akcie | 19 | 15 | 27 | 22
Komerčné akcie | 31 | 17 | 46 | 25
Spolu | 50 | 32 | 73 | 47

V roku 2000 prebiehala v zariadení rozsiahla rekonštrukcia, počas ktorej bola kapacita znížená na cca 50%. V bežnom roku je využitie zariadenia vyššie zhruba o 25 bodov v každom ukazovateli. Slovenská pošta, š. p., v roku 2000 vykonala prieskum  efektívnosti vzdelávacieho strediska. Prieskumom bolo zistené, že v prípade ekonomického prenájmu zariadenia, resp. zabezpečovania  potrieb vzdelávania  u externých dodávateľov a realizácie týchto aktivít v iných zariadeniach (mimo ÚS VSP Belušské Slatiny), pri  rovnakom počte účastníkov ako v r. 2000, by došlo k rastu nákladov SP, š. p., o 1,3 mil. Sk. Táto čiastka vychádza zo skutočne dosiahnutých výnosov zariadenia za r. 2000 z tohto druhu činnosti         a overených cien podobných služieb v iných zariadeniach, ktoré sa pohybujú na úrovni dvojnásobku našich cien. Zariadenie nemohlo byť v r. 2000 plne využité z dôvodu rekonštrukcie, čím sa však posilnil jeho vzdelávací charakter a špecializácia na tento druh činnosti.  Pri plnom využití by rast nákladov na vzdelávanie dosiahol  2 mil. Sk ročne a v tej istej výške by dosiahla SP, š. p., úspory z tohto druhu  služieb.

4.2    Hotel Spojár Kaluža

Jediné rekreačné zariadenie v Kaluži pri Zemplínskej Šírave, ktoré zabezpečuje rekondičné a relaxačné pobyty zamestnancov Slovenskej pošty, š. p. Napriek zvýšeným marketingovým aktivitám pri obsadzovaní zariadenia, vzhľadom na jeho sezónnosť bol 
i v r. 2000 dosiahnutý záporný hospodársky výsledok (strata) v čiastke 4,6 mil. Sk pri úrovni nákladov 9,2 mil. Sk.
   	Pri porovnaní doterajšieho zabezpečenia týchto činností  s externým spôsobom ich zabezpečenia inými dodávateľmi rekreačných služieb, s predpokladom rovnakého podielu zamestnancov SP, š. p., na počte návštevníkov, by došlo k rastu nákladov ceny rekreačných služieb o 2,4 mil. Sk ročne (za predpokladu zachovania rovnakej cenovej úrovne). Uvedené zariadenie  je však účelné ponechať v majetku SP, š. p., i z dôvodu odporúčania odborových zväzov, v súlade s uzavretou podnikovou kolektívnou zmluvou zabezpečujú realizáciu sociálnej politiky. Zamestnancom je tak umožnené čerpať rekreačné služby za primerané ceny            na úrovni skutočných nákladov a minimálneho zisku.

5      Doprava a opravárenská činnosť

	Pod pojmom doprava sa v poštovej terminológii rozumie proces podanie – preprava 
- dodanie, pre potreby tohto materiálu budeme hovoriť o cestnej poštovej doprave, ktorá tvorí dominantnú položku  poštovej prepravy.
Slovenská pošta, š. p., prevádzkovala k 31. 12. 2000 celkom 1 298 motorových vozidiel, ktoré slúžia k preprave pošty a na vlastnú prepravu zamestnancov. Vozidlový park tvorilo 35 značiek a 69 typov vozidiel. Ekonomické ukazovatele sú v prílohe č. 5.
	Organizácia prepravy je nasledujúca: Odštepný závod RP Bratislava (233 vozidiel) má špecializovaný dopravný závod, ktorý organizuje prepravu na území hlavného mesta Bratislavy. Ostatné územné odštepné závody majú pri každom Stredisku poštovej prepravy dopravné stredisko a opravárenské stredisko. Podiel výkonov jednotlivých činností cestnej poštovej prepravy za rok 2000, ktoré predstavujú cca 556 mil. Sk, z toho preprava 424 mil. Sk a opravárenská činnosť 132 mil. Sk. Slovenská pošta, š. p., vykonala prieskum efektívnosti vlastnej prepravnej a opravárenskej činnosti. Výsledky prieskumu koncom roka 2000 vykazujú  skutočnosť, že hodinová zúčtovacia sadzba vlastnej opravárenskej činnosti v roku 2000 bola 270 Sk. Pri porovnaní s inými opravovňami žiadna z ponúkaných hodinových zúčtovacích sadzieb  neklesla pod 500 Sk. Podobná situácia sa javí v možnostiach prepravcov. Sadzby s ohľadom na potrebné prepravné kilometre najmä však pre cestné poštové kurzy, pri požadovanej spoľahlivosti a bezpečnosti presahujú terajšie sadzby SP, š. p. 
Pri dodávateľskom spôsobe prepravy pošty by vzrástli náklady  minimálne o 15% čo by znamenalo  zdraženie poštových služieb v prípade objednávania dopravy od cudzích prevádzkovateľov (vzhľadom na potrebu zachovať univerzálne poskytovanie služieb). Odčlenenie uvedených činností prichádza do úvahy v etapách po zmene organizačných štruktúr na produktový, resp. divizionálny model.

           V prvej etape transformácie SP, š. p., by existoval len jeden výstup. Z dôvodov uvedených v predchádzajúcich častiach vyplýva, že na akciovú spoločnosť so 100% majetkovou účasťou štátu je nutné transformovať  majetok ako celok. V ďalšej etape by mohla nasledovať transformácia niektorých činností na 100% dcérske spoločnosti, čím by aj s ohľadom na DPH v Slovenskej pošte, š. p., mohla byť činnosť týchto spoločností ešte racionálnejšia. Táto etapa by mohla byť realizovaná pri prechode vnútornej štruktúry na produktové alebo divizionálne riadenie ako je uvedené v prílohe č. 3.